BTS ยื่นฟ้อง รฟม. ล้มประมูล “สายสีส้ม” กลางอากาศ-“ศักดิ์สยาม” กาง RFP ยันสงวนสิทธิ์ทำได้
BTS ยื่นฟ้อง "รฟม." ปมล้มประมูล "สายสีส้ม" กลางอากาศ ทำเสียหาย ฟาก "ศักดิ์สยาม" กาง RFP สงวนสิทธิ์ทำได้ ยันเดินหน้าประมูลใหม่ตามแผน
BTS ยื่นฟ้อง "รฟม." ปมล้มประมูล "สายสีส้ม" กลางอากาศ ทำเสียหาย ฟาก "ศักดิ์สยาม" กาง RFP สงวนสิทธิ์ทำได้ ยันเดินหน้าประมูลใหม่ตามแผน
23 ก.พ. 2564

นายสุรพงษ์ เลาหะอัญญา กรรมการ บริษัท บีทีเอส กรุ๊ป โฮลดิ้งส์ จำกัด(มหาชน)​ หรือ BTS และกรรมการผู้อำนวยการ บริษัท ระบบขนส่งมวลชนกรุงเทพ จำกัด(มหาชน)​ หรือ BTSC เปิดเผยว่า บริษัทได้ยื่นฟ้องผู้บริหาร การรถไฟฟ้าขนส่งมวลชนแห่งประเทศไทย (รฟม.) และบุคคลที่เกี่ยวข้องกับการประมูลโครงการรถไฟฟ้าสายสีส้ม ช่วงบางขุนนนท์-มีนบุรี (สุวินทวงศ์) ต่อศาลอาญาคดีทุจริตและประพฤติมิชอบกลาง
ในความผิดต่อตำแหน่งหน้าที่ราชการตามประมวลกฎหมายอาญา มาตรา 157 ,165 และ พ.ร.บ.ประกอบรัฐธรรมนูญว่าด้วยการป้องกันและปราบปรามการทุจริต พ.ศ.2561 มาตรา 172 หลังจากที่ รฟม.ยกเลิกการประมูลรถไฟฟ้าสายสีส้ม เมื่อวันที่ 3 ก.พ.ที่ผ่านมา ส่งผลให้ BTSC ซึ่งเป็นผู้ยื่นซองข้อเสนอ ได้รับความเสียหาย
ทั้งนี้ รายงานข่าวแจ้งว่า ศาลฯนัดฟังคำสั่งในชั้นตรวจคำฟ้องวันที่ 15 มี.ค.64
ขณะที่นายศักดิ์สยาม ชิดชอบ รมว.คมนาคม กล่าวว่า กรณี รฟม.ประกาศยกเลิกการประมูลสายสีส้มเป็นไปตามเอกสารยื่นข้อเสนอ (RFP) ข้อ 12.1 ที่สงวนสิทธิ์การยกเลิกประมูลได้ และโครงการรถไฟฟ้าสายสีส้มไม่ใช่เป็นโครงการแรก หลังจากนี้จะให้ รฟม.รวบรวมข้อมูลเสนอต่อศาลต่อไป และการเปิดประมูลใหม่ก็ยังเดินหน้าไปตามแผนที่จะเปิดให้บริการสายสีส้มฝั่งตะวันออกในปี 67 และสายสีส้มฝั่งตะวันตกในปี 69